
దక్షిణాది నుంచి వెళ్లి ఉత్తరాది ప్రజల హృదయాల్ని గెలుచుకోవడం అంటే మాటలా! హేమమాలిని దాన్ని సాధించారు. అదీ సాదాసీదాగా కాదు.. ‘డ్రీమ్గాళ్’గా! ఒక దక్షిణ భారత నటి హిందీ చిత్రసీమలో అగ్రతారగా వెలుగొందడం వైజయంతీమాలతో మొదలైతే, హేమమాలిని ఆ పరంపరను కొనసాగించారు. తమిళ కుటుంబంలో పుట్టిన ఆమెకు కొద్దిగానైనా తెలుగు చిత్రసీమతోనూ అనుబంధం ఉంది. ఆమె మూడు తెలుగు సినిమాల్లో కనిపిస్తే.. ఆ మూడూ నందమూరి కుటుంబానికి సంబంధించినవే కావడం విశేషం. ‘మహానటుడు ఎన్టీఆర్ గారి పేరు మీద పెట్టిన జాతీయ అవార్డు నాకు రావడం చాలా చాలా ఆనందంగా ఉంది. ఈ వార్త తెలియగానే ఐ ఫెల్ట్ వెరీ నైస్ ఎబౌట్ ది హోల్ థింగ్. ఒక్కసారి వెనక్కి తిరిగి చూసుకుంటే, ఎన్నో జ్ఞాపకాలు. తెలుగు సినిమా తెరకూ, నాకూ అనుబంధం కూడా ఎన్టీఆర్ గారి సినిమా ‘పాండవ వనవాసం’ (65)లో పాటతో మొదలైంది. ఆ తరువాత ఎన్టీఆర్ ‘శ్రీకృష్ణ విజయం’ (71) చిత్రంలో చేసిన... ‘జోహారు శిఖిపింఛమౌళి’... కలర్ పాట, డ్యాన్స్ నాకు ఇప్పటికీ గుర్తే. చాలా ఏళ్లకు మళ్ళీ ఎన్టీఆర్ వారసుడు బాలకృష్ణ నటించిన ‘గౌతమిపుత్ర శాతకర్ణి’ సినిమాలో ముచ్చటగా మూడోసారి తెలుగుతెరపై కనిపించడం నిజంగా దైవలీల. ఈ సినిమాకూ, ఇందులో నేను వేసిన కీలకమైన తల్లి పాత్ర గౌతమికీ అన్ని చోట్ల నుంచి ప్రశంసలు రావడం ఓ కొత్త అనుభూతినిచ్చింది. అలాంటి సందర్భంలో ఇప్పుడు మళ్ళీ ఎన్టీఆర్ పేరుమీదే ఈ అవార్డు ప్రకటించడం నాకెంతో సంతోషంగా ఉంది. 2013వ సంవత్సరానికి ఎన్టీఆర్ జాతీయ అవార్డును అందుకోనుండడం నాకు దక్కిన ప్రత్యేక గౌరవంగా భావిస్తున్నాను. ఆంధ్రప్రదేశ్ ప్రభుత్వానికీ, జ్యూరీకీ అందరికీ నా కృతజ్ఞతలు. - హేమమాలిని

dakshinaadi nunchi velli uttaraadi prajala hrudayaalni geluchukovadam ante matala! hemamalini daanni saadhinchaaru. adhee saadaasiidaagaa kaadu.. ‘dreamgal’gaa! oka dakshina bhaarata nati hindi chitraseemalo agrataaragaa velugondadam vaijayantiimaalatoe modalaite, hemamalini aa paramparanu konasaaginchaaru. tamila kutumbamlo puttina aameku koddigaanainaa telugu chitraseematoonuu anubandham undi. aame moodu telugu cinemallo kanipiste.. aa muuduu nandamuri kutumbaaniki sambandhinchinave kaavadam visesham. ‘mahanatudu ntr gaari paeru meeda pettina jaateeya avaardu naaku ravadam chala chala aanandamgaa undi. ee vaarta teliyagaane ai felt very nais ebout dhi hol thing. okkasari venakki tirigi chusukunte, enno ghnaapakaalu. telugu sinima terakuu, naakuu anubandham kuudaa ntr gaari sinima ‘pandava vanavasam’ (65)loo paatatho modalaindi. aa taruvaata ntr ‘srikrishna vijayam’ (71) chitramlo chesina... ‘joharu sikhipinchamouli’... kalar paata, dans naaku ippatikee gurte. chala ellaku mallee ntr vaarasudu balakrishna natinchina ‘goutamiputra saatakarni’ cinemalo muchhatagaa moodosari teluguterapai kanipinchadam nijamgaa daivaleela. ee cinimaakuu, indulo nenu vesina keelakamaina talli paatra goutamiki anni chotla nunchi prasamsalu ravadam oo kotta anubhootinichindi. alanti sandarbhamlo ippudu mallee ntr perumeede ee avaardu prakatinchadam naakentho santoshamgaa undi. 2013va samvatsaraaniki ntr jaateeya avaardunu andukonundadam naaku dakkina pratyeka gowravanga bhaavistunnaanu. andhrapradesh prabhutvaanikii, jureeki andarikee naa krutagnatalu. - hemamalini